Վալդեմարաս Խոմիչյուս

Վալդեմարաս Խոմիչյուս (լիտվ.՝ Valdemaras Chomičius, ), խորհրդային և լիտվացի նախկին բասկետբոլիստ, խաղարկող, Լիտվայի բասկետբոլի ազգային հավաքականի օգնական մարզիչ, ԽՍՀՄ սպորտի վաստակավոր գործիչ (1982) և Լիտվայի վաստակավոր մարզիչ։

Ակումբային կարիերայում առավել հայտնի է որպես Կաունասի «Ժալգիրիսի» ավագ, որի կազմում 1985-1987 թվականներին անընդմեջ հաղթել է ԽՍՀՄ առաջնությունը՝ յուրաքանչյուր անգամ առավելության հասենլով ԽՍՀՄ-ի լավագույն ակումբ համարվող «ԲԿՄԱ»-ին։

Հանդես է եկել Խորհրդային Միության և Լիտվայի բասկետբոլի ազգային հավաքականներում։ Խորհրդային Միության հավաքականի կազմում, թիմակցելով հայրենակիցներ Արվիդաս Սաբոնիսին, Շարունաս Մարչյուլյոնիսին և Ռիմաս Կուրտինայտիսին, նվաճել է ոսկե մեդալ Սեուլի 1988 թվականի ամառային օլիմպիական խաղերում (եզրափակչում պարտության մատնելով Միացյալ Նահանգների հավաքականին), ինչպես նաև հաղթել 1982 թվականին աշխարհի առաջնությունը, 1979 և 1985 թվականների Եվրոպայի առաջնությունները։ ԽՍՀՄ փլուզումից հետո ընդգրկվել է անկախ Լիտվայի ազգային հավաքականում, որի կազմում դարձել է բրոնզե մեդալակիր Բարսելոնայի 1992 թվականի օլիմպիական խաղերում, ինչպես նաև նվաճել արծաթե մեդալ 1995 թվականի Եվրոպայի առաջնության ժամանակ։

Կաունասում ունի իր անունը կրող սպորտ դպրոց։

1991 թվականին դարձել է Գինեսի ռեկորդակիր՝ մասնակցելով 24 ժամ տևող բասկետբոլային հանդիպման և իր հաշվին գրանցելով 722 միավոր։

Մրցանակներ և նվաճումներ 
Որպես մարզիկ
 Օլիմպիական չեմպիոն՝ 1988, բրոնզե մեդալակիր՝ 1992
 Աշխարհի չեմպիոն՝ 1982, արծաթե մեդալակիր՝ 1986
 Եվրոպայի չեմպիոն 1979, 1985, արծաթե մեդալակիր՝ 1987, 1995, բրոնզե մեդալակիր՝ 1983, 1989
 ԽՍՀՄ չեմպիոն 1985-87, ԽՍՀՄ առաջնության արծաթե մեդալակիր՝ 1980, 1983, 1984, 1988, 1989
 Բելգիայի առաջնության արծաթե մեդալակիր՝ 1992, 1994
 Լիտվայի առաջնության արծաթե մեդալակիր՝ 1997
 Միջմայրցամաքային գավաթի տիտղոսակիր՝ 1986
 Եվրոպայի չեմպիոնների առաջնության եզրափակչի մասնակից՝ 1986
 Եվրոպայի գավաթակիրների առաջնության եզրափակչի մասնակից՝ 1984
 «Դրուժբա» միջազգային մրցույթների հաղթող՝ 1984 (Լոս Անջելեսի 1984 թվականի օլիմպիական խաղերի այլընտրանքային մրցույթ)
 Եվրոպայի երիտասարդական առաջնության չեմպիոն՝ 1978
 Համալսարանային առաջնության չեմպիոն՝ 1985

Որպես մարզիչ
 Լիտվայի առաջնության արծաթե մեդալակիր («Օլիմպասի» կազմում)՝ 1997
 Ռուսաստանի առաջնության արծաթե մեդալկիր 2007
 Ռուսաստանի առաջնության բրոնզե մեդալկիր 2010

Շքանշաններ 
 «Լիտվային մատուցած ծառայությունների» շքանշան (1995)
 «Լիտվայի մեծն իշխան Գեդիմինասի» շքանշան (2003)

Գրականություն 
 «100 лет российского баскетбола: история, события, люди: справочник» / В. Б. Квасков. — М.: «Советский спорт», — 274 էջ. հրատ.՝ ISBN 5-9718-0175-9

Ծանոթագրություններ 

1959 ծնունդներ
Մայիսի 4 ծնունդներ
Լիտվացի բասկետբոլային մարզիչներ
Լիտվացի բասկետբոլիստներ
Խորհրդային բասկետբոլիստներ
ԽՍՀՄ օլիմպիական չեմպիոններ